
Παράκληση:   Σε περίπτωση αναδημοσίευσης να  αναφέρεται η πηγή

Ι. ΟΙΚΟΝΟΜΙΚΗ ΠΟΛΙΤΙΚΗ & ΑΝΑΛΥΣΗ  
-  Σύνθεση  νεοεκλεγείσας  βουλγαρικής κυβέρνησης

Η σύνθεση της νεοεκλεγείσας βουλγαρικής κυβέρνησης του κεντροδεξιού κόμματος GERB «Πολίτες για την Ευρωπαϊκή ανάπτυξη της Βουλγαρίας» είναι:

Μπόικο Μπορίσοφ
       Πρωθυπουργός

Τσφετάν Τσφετάνοφ    Υπουργός Εσωτερικών, Αναπληρωτής Πρωθυπουργός 
Συμεών Ντιάνκοφ
       Υπουργός Οικονομικών, Αναπληρωτής Πρωθυπουργός

Ρόζεν Πλεβνελίεφ 
       Υπουργός Περιφερειακής Ανάπτυξης & Δημοσίων Έργων
Τότιου Μλαντένοφ
       Υπουργός Εργασίας & Κοινωνικής Πολιτικής
Νικολάι Μλαντένοφ     Υπουργός Άμυνας
Ρουμιάνα Ζέλεβα   
        Υπουργός Εξωτερικών

Μαργκαρίτα Πόποβα    Υπουργός Δικαιοσύνης
Γιορντάνκα Φαντάκοβα Υπουργός Παιδείας, Νεολαίας & Επιστημών
Μποζιντάρ Νάνεφ 
        Υπουργός Υγείας
Βέζντι Ρασσίντοφ           Υπουργός Πολιτισμού
Νόνα Καράτζοβα 
        Υπουργός Περιβάλλοντος & Υδάτων
Μιροσλάβ Ναϊντένοφ    Υπουργός Γεωργίας & Τροφίμων
Αλεξάντερ Τσφέτκοφ     Υπουργός Μεταφορών, Τεχνολογίας της Πληροφορίας   

  
     & Επικοινωνιών
Τράιτσο Τράικοφ
        Υπουργός Οικονομίας, Ενέργειας & Τουρισμού
Σβίλεν Νέικοφ
        Υπουργός Αθλητισμού

Μποζιντάρ Ντιμιτρόφ   Υπουργός άνευ χαρτοφυλακίου αρμόδιος για θέματα  


       αποδήμων Βούλγαρων 

◊◊◊◊◊
 - Βασικοί άξονες οικονομικής πολιτικής νέας βουλγαρικής κυβέρνησης 

Βασικοί άξονες της οικονομικής πολιτικής της νεοεκλεγείσας στη Βουλγαρία κυβέρνησης, σύμφωνα με τον Υπουργό Οικονομικών κ. Συμεών Ντιάνκοφ, είναι η μείωση των δημοσίων δαπανών και η αποτελεσματικότερη είσπραξη των φόρων με στόχο την επίτευξη ισοσκελισμένου προϋπολογισμού στο τέλος του 2009. 
Σύμφωνα με τον κ. Σ. Ντιάνκοφ - πρώην επικεφαλής οικονομολόγο της Παγκόσμιας Τράπεζας - το έλλειμμα ύψους 2,5 δις λέβα (1,95583 λέβα: 1 ευρώ) θέτει σε κίνδυνο τον προϋπολογισμό. Ο προϋπολογισμός του 2009 σχεδιάστηκε με βάση προβλέψεις για ρυθμό ανάπτυξης 4,7%, ωστόσο οι τρέχουσες εκτιμήσεις αναφέρονται σε συρρίκνωση του ΑΕΠ 6,3%. Στη Βουλγαρία καταγράφεται δημοσιονομικό έλλειμμα για πρώτη φορά μέσα σε οκτώ χρόνια. Το ΔΝΤ προβλέποντας – πριν την επιδείνωση των συνεπειών της οικονομικής κρίσης - έλλειμμα ΑΕΠ 1% για το 2009, είχε συστήσει στην προηγούμενη κυβέρνηση μείωση των δαπανών κατά 20%.  Χωρίς δε μείωση του ελλείμματος του προϋπολογισμού, κατά 2,5 δις λέβα έως το τέλος του έτους, ενδέχεται να ασκηθεί πίεση στη σύνδεση του λέβα με το ευρώ. 

Σύμφωνα με τον κ. Σ. Ντιάνκοφ, φέτος τα έσοδα θα είναι κατά 16% μειωμένα από τα προβλεπόμενα, ενώ η έλλειψη πόρων δεν είναι δυνατό να αντισταθμιστεί αποκλειστικά από τη μείωση των εξόδων, καθώς κάτι τέτοιο θα έθιγε σοβαρά την υγειονομική περίθαλψη και την εκπαίδευση. Στο πλαίσιο αυτό απορρίπτονται οι περικοπές σε μισθούς και συντάξεις που θα επέφεραν σημαντικό πλήγμα στην κατανάλωση, ενώ σχεδιάζονται περικοπές σε μεγάλες κρατικές επενδύσεις. Από τον περιορισμό των δαπανών εκτιμάται ότι είναι εφικτό να καλυφθεί έως και το 46% του ελλείμματος.  Για το υπόλοιπο είναι αναγκαία η αύξηση των κρατικών εσόδων.  
Με βάση τα ανωτέρω δεδομένα, η βουλγαρική κυβέρνηση σχεδιάζει μείωση 15% των διοικητικών δαπανών στο δεύτερο εξάμηνο του 2009 προκειμένου να εξοικονομήσει 1,2 δις λέβα. Επίσης, έλαβε μέτρα για την αποτελεσματικότερη είσπραξη του ειδικού φόρου κατανάλωσης και τον περιορισμό του λαθρεμπορίου με στόχο την είσπραξη ακόμα 1,3 δις λέβα. Τέλος, ο βούλγαρος Υπουργός Οικονομικών δεν απέκλεισε την έκδοση ευρωομολόγων στις διεθνείς αγορές, καθώς επίσης και το ενδεχόμενο προσφυγής στο ΔΝΤ όταν θα υπάρχει σαφέστερη εικόνα των αποτελεσμάτων των κυβερνητικών μέτρων και της πορείας της παγκόσμιας οικονομικής κρίσης – δηλαδή όχι νωρίτερα από το Φεβρουάριο 2010.
Ως προς την ένταξη της Βουλγαρίας στην ευρωζώνη, ο κ. Σ. Ντιάνκοφ εμφανίζεται αισιόδοξος ότι αυτή μπορεί να πραγματοποιηθεί μέχρι τα μέσα του 2013. Το Νοέμβριο 2009 η Βουλγαρία πρόκειται να υποβάλει αίτημα για ένταξη στον Ευρωπαϊκό Μηχανισμό Συναλλαγματικής Ισοτιμίας ΙΙ (ERM II), ενώ οι σχετικές διαπραγματεύσεις θα ξεκινήσουν το Σεπτέμβριο κατά τη διάρκεια επίσκεψης αντιπροσωπείας στις Βρυξέλλες με επικεφαλής τον Πρωθυπουργό κ. Μπόικο Μπορίσοφ.

◊◊◊◊◊
- Μεσοπρόθεσμο δημοσιονομικό πλαίσιο βουλγαρικής κυβέρνησης 2010-2013
Το Υπουργικό Συμβούλιο της Βουλγαρίας ενέκρινε στις 25.08.2009 μεσοπρόθεσμο δημοσιονομικό πλαίσιο για την περίοδο 2010-2013 στο οποίο  παρατίθεται η οικονομική και δημοσιονομική  πολιτική της νέας κυβέρνησης. Βάσει αυτού ορίζονται ως προτεραιότητες: 
· η αύξηση της ευημερίας των πολιτών,

· η σταθερότητα του καθεστώτος νομισματικού συμβουλίου και η διατήρηση της ισχύουσας κλειδωμένης ισοτιμίας λεβ - ευρώ (1,95583:1),
· ο προσανατολισμός των δημόσιων δαπανών προς την προώθηση της οικονομικής ανάπτυξης σύμφωνα με την αναθεωρημένη Στρατηγική της Λισσαβόνας, 

· η βελτίωση του επενδυτικού κλίματος στη χώρα. 

Σημειώνεται ότι, σύμφωνα με το μεσοπρόθεσμο δημοσιονομικό πλαίσιο 2010-2013, το κόστος των αυξήσεων που προβλέπονται για συντάξεις υπολογίζεται σε περίπου 288 εκατ. λέβα έως το τέλος του 2009 και σε περισσότερα από 700 εκατ. λέβα το 2010. Τα έτη 2011-2013 οι αυξήσεις σε συντάξεις θα συνδεθούν με τον πληθωρισμό, το εισόδημα και την απασχόληση.  Οι μισθοί στο δημόσιο τομέα θα παραμείνουν στα επίπεδα του 2009 μέχρι το 2010. Τα έτη 2011-2013  η αύξηση των μισθών θα εξαρτηθεί από την αύξηση του ΑΕΠ. Η άμεση φορολογία επίσης δεν θα αυξηθεί το 2010 με επιδίωξη την προώθηση της οικονομικής δραστηριότητας και της απασχόλησης. Τέλος, η εισφορά κοινωνικής ασφάλισης στο Ταμείο Συντάξεων θα μειωθεί κατά 5% εντός τεσσάρων ετών.

Όπως δήλωσε ο Βούλγαρος Πρωθυπουργός κ Μπόικο Μπορίσοφ, στο σχετικό δημοσιονομικό πλαίσιο  δεν συνυπολογίστηκαν οι κοινοτικές χρηματοδοτήσεις που έχουν ανασταλεί, καθώς ακόμα δεν υπάρχει συμφωνία για την αποδέσμευσή τους. Για το σκοπό αυτό, πρόσθεσε, έχουν συσταθεί στα βουλγαρικά Υπουργεία ειδικές ομάδες εργασίας.  Έχει προβλεφθεί αναθεώρηση του μεσοπρόθεσμου δημοσιονομικού πλαισίου προς τα μέσα του 2010 με βάση την πορεία της βουλγαρικής οικονομίας και την εξέλιξη της παγκόσμιας οικονομικής κρίσης. 
◊◊◊◊◊
 - Ανάλυση Economist Intelligence Unit  για βουλγαρική οικονομία 
Σύμφωνα με τις τελευταίες προβλέψεις (Αύγουστος 2009) της Μονάδας Ανάλυσης του Economist (Economist Intelligence Unit) για τη Βουλγαρία, το 2009 θα σημειωθεί συρρίκνωση του ΑΕΠ με αρνητικό ρυθμό ανάπτυξης 5,3%, ενώ το 2010 ο ρυθμός ανάπτυξης δεν θα υπερβεί το 0,4%. Σημειωτέον, το 2008 ο ρυθμός ανάπτυξης ήταν 6%. Η ανωτέρω δυσμενής εξέλιξη συνδέεται με την περιορισμένη πρόσβαση της χώρας σε εξωτερική χρηματοδότηση και τη γενικότερη κακή οικονομική προοπτική της ευρωζώνης. 
Ο πληθωρισμός στη Βουλγαρία, που το 2008 κυμάνθηκε κατά μέσο όρο στο 7,8%, θα συνεχίσει να μειώνεται  λόγω περιορισμού της εγχώριας ζήτησης, πτώσης των τιμών  τροφίμων και χαμηλών παγκόσμιων τιμών πετρελαίου. Ο πληθωρισμός, σύμφωνα με τη Μονάδα Ανάλυσης του Economist, το 2009 και το 2010 αναμένεται να διαμορφωθεί αντίστοιχα σε 3,2% και 3%.   Ακόμη εκτιμάται ότι η μείωση της εγχώριας ζήτησης θα έχει ως συνέπεια τον περιορισμό του ελλείμματος τρεχουσών συναλλαγών από 25% του ΑΕΠ το 2008, σε περίπου 12% του ΑΕΠ το 2009 και 10% το 2010. Όσον αφορά στο πλεόνασμα του προϋπολογισμού, στη σχετική ανάλυση αναφέρεται ότι στο πρώτο εξάμηνο του 2009 μειώθηκε σε 173 εκατ. λέβα (1,95583 λέβα: 1 ευρώ), ενώ την αντίστοιχη περίοδο του 2008 ανερχόταν σε 3,8 δις λέβα.

Στην ίδια ανάλυση εκφράζεται η άποψη ότι η απόφαση του κεντρο-δεξιού κόμματος GERB «Πολίτες για την Ευρωπαϊκή Ανάπτυξη της Βουλγαρίας» να σχηματίσει  από μόνο του κυβέρνηση, παρά την έλλειψη πλειοψηφίας, ενδέχεται να ενέχει κινδύνους για την πολιτική σταθερότητα.  Αναφέρεται, επίσης, ότι από πλευράς Ευρωπαϊκής Ένωσης πρόκειται  να συνεχισθεί η  επιτήρηση της Βουλγαρίας και να απαιτηθούν μεταρρυθμίσεις στο δικαστικό σύστημα καθώς  και απτά αποτελέσματα στην καταπολέμηση της διαφθοράς και του οργανωμένου εγκλήματος.  Τέλος, εκτιμάται ως πιθανό το ενδεχόμενο - δεδομένου του υψηλού εξωτερικού χρέους και του ελλείμματος τρεχουσών συναλλαγών - ότι η Βουλγαρία θα χρειαστεί να αναζητήσει οικονομική βοήθεια από το ΔΝΤ και την ΕΕ..
◊◊◊◊◊
- Έκθεση Raiffeisen Zentralbank: Επιπτώσεις οικονομικής κρίσης στη βουλγαρική οικονομία
Σύμφωνα με την πρόσφατη ετήσια έκθεση της Raiffeisen Zentralbank για τον τραπεζικό τομέα στην Κεντρική και την Ανατολική Ευρώπη, η βουλγαρική οικονομία παρά το γεγονός ότι είναι μία από τις πλέον ανοιχτές οικονομίες στην Νοτιονατολική Ευρώπη, επηρεάστηκε λιγότερο από την οικονομική κρίση σε σύγκριση με οικονομίες άλλων χωρών στην περιοχή. Σύμφωνα με την έκθεση, αυτό αποδίδεται στα σημαντικά συναλλαγματικά αποθέματα της χώρας που διασφαλίζουν τη νομισματική σταθερότητα. Κατά αυτόν το τρόπο, ο χρηματοπιστωτικός τομέας της χώρας προφυλάχτηκε από τις αρνητικές επιπτώσεις της υποτίμησης, κάτι που δεν συνέβη στην περίπτωση άλλων κρατών της Κεντρικής και της Ανατολικής Ευρώπης. 
◊◊◊◊◊
-  Εκτιμήσεις Moody’s για  έλλειμμα Βουλγαρίας 2,7%  του ΑΕΠ το 2009 
Σύμφωνα με εκτιμήσεις της Moody’s η Βουλγαρία το 2009 θα έχει ένα από τα χαμηλότερα ελλείμματα στην Ευρωπαϊκή Ένωση, καθώς οι αρνητικές επιπτώσεις στα έσοδα λόγω της διεθνούς οικονομικής κρίσης αντισταθμίστηκαν  αρκετά από το γεγονός ότι η Βουλγαρία εισήλθε στην οικονομική κρίση με μεγάλο πλεόνασμα στον προϋπολογισμό. Έτσι, η μείωση στα δημόσια έσοδα δεν οδήγησε σε τεράστιο έλλειμμα, όπως έγινε σε άλλα κράτη.  Σύμφωνα με τη Moody’s το έλλειμμα το 2009 θα προσεγγίσει το 2,7% του ΑΕΠ, όταν το 2008 υπήρξε πλεόνασμα 3%. Το πρώτο εξάμηνο του 2009 η χώρα παρουσίασε πλεόνασμα 0,3% του ΑΕΠ, ενώ το πρώτο τρίμηνο του 2009 η οικονομία συρρικνώθηκε κατά 3,5% - τάση που αναμένεται να χαρακτηρίσει το σύνολο του 2009. Τέλος στη σχετική ανάλυση αναφέρεται ότι η αξιολόγηση Baa3 στα κρατικά ομόλογα και η σταθερή προοπτική υποστηρίζονται από την αυστηρή οικονομική πολιτική και τη χαμηλή επιβάρυνση ως προς το χρέος.
◊◊◊◊◊
 - Αναλύσεις  EUROBANK EFG - Θετικές εκτιμήσεις για βιωσιμότητα νομισματικού καθεστώτος 
Στο τελευταίο τεύχος της έκδοσης «New Europe» της Διεύθυνσης Οικονομικών Μελετών και Προβλέψεων της EUROBANK EFG σε ανάλυση μακροοικονομικών μεγεθών και χρηματαγορών χωρών ανατολικής Ευρώπης και ανατολικής Μεσογείου αναφέρεται ότι το 2009 το ΑΕΠ στη Βουλγαρία θα μειωθεί κατά 6,3%, ενώ το 2010  κατά 2%.  Επισημαίνεται, ωστόσο, ότι ο ρυθμός επιβράδυνσης της οικονομικής δραστηριότητας στη Βουλγαρία είναι αρκετά χαμηλότερος σε σύγκριση με άλλες χώρες της Ανατολικής Ευρώπης, ενώ η συρρίκνωση της βουλγαρικής οικονομίας έχει θετικό αντίκτυπο:

· στο έλλειμμα ισοζυγίου τρεχουσών συναλλαγών που αναμένεται να μειωθεί στο 12% του ΑΕΠ και 

· στην πτωτική πορεία του πληθωρισμού που έχει θετικό αντίκτυπο στην προσπάθεια της Βουλγαρίας για ένταξη στην ευρωζώνη. 
Σύμφωνα με τους αναλυτές της EUROBANK EFG, η προσοχή των αγορών εστιάζεται στη βιωσιμότητα του νομισματικού καθεστώτος της Βουλγαρίας. Η νεοεκλεγείσα βουλγαρική κυβέρνηση στηρίζει πολιτικά το καθεστώς νομισματικού συμβουλίου, ανησυχία όμως προκαλεί η μείωση των κεφαλαιακών εισροών, η σημαντική υπερτίμηση του τοπικού νομίσματος και η συρρίκνωση του δημοσιονομικού πλεονάσματος. Ακόμη, υφίσταται κίνδυνος μετάδοσης κρίσης από υποτιμητικές πιέσεις στα νομίσματα χωρών της Βαλτικής. 
Σε ειδική για το ζήτημα ανάλυση της EUROBANK EFG (30.07.09) υποστηρίχθηκε ότι ο μηχανισμός νομισματικού συμβουλίου της χώρας  είναι συγκριτικά ισχυρότερος από τα νομισματικά καθεστώτα της Κεντρικής και της Ανατολικής Ευρώπης και διατηρήσιμος ακόμα και σε περίπτωση νομισματικής κατάρρευσης της Λετονίας ή άλλης χώρας της Βαλτικής. Το νομισματικό καθεστώς της Βουλγαρίας διαφοροποιείται από αυτά των χωρών της Βαλτικής, υποστηριζόμενο από σειρά παραγόντων – όπως ισχυρά συναλλαγματικά αποθέματα, τραπεζικό σύστημα  με ικανή κεφαλαιακή επάρκεια και ισχυρή εποπτεία και εύρωστη δημοσιονομική θέση κατόπιν σειράς ετών συνετούς δημοσιονομικής πολιτικής και πλεονασματικών προϋπολογισμών. Ένα επιπλέον θετικό στοιχείο είναι ότι η οικονομική ύφεση προβλέπεται ηπιότερη  για τη Βουλγαρία σε σύγκριση με τις χώρες της Βαλτικής.  
Με βάση τα ανωτέρω, κρίνεται ως επικρατέστερο το σενάριο της σταθερότητας του ισχύοντος καθεστώτος νομισματικού συμβουλίου, δεδομένων των συναλλαγματικών διαθεσίμων και των προσπαθειών της βουλγαρικής κυβέρνησης για ισοσκέλιση του προϋπολογισμού. Ωστόσο,  μπορεί να αποκλειστεί το ενδεχόμενο η πρόθεση εισόδου της Βουλγαρίας στον Ευρωπαϊκό Μηχανισμό Συναλλαγματικής Ισοτιμίας ΙΙ (ERM II) να οδηγήσει σε υποτίμηση του λέβ προκειμένου να κλειδωθεί η  ισοτιμία έναντι του ευρώ σε πιο ανταγωνιστικά επίπεδα. Η ένταξη πάντως της Βουλγαρίας στην ευρωζώνη δεν αναμένεται πριν το 2014. 
◊◊◊◊◊
-   Morgan Stanley: Υιοθέτηση ευρώ από Βουλγαρία το 2015-2020
Σύμφωνα με εκτιμήσεις της Morgan Stanley, η Βουλγαρία,  η Ρουμανία και Ουγγαρία δεν θα εισέλθουν στην ευρωζώνη πριν την πενταετία 2015-2020.  
 Σε πρώτη φάση η Βουλγαρία θα πρέπει να εισέλθει - εν μέσω ανησυχιών σχετικά με τον πληθωρισμό και τις  ανισορροπίες του  εξωτερικού εμπορίου - στον Ευρωπαϊκό Μηχανισμό Συναλλαγματικής Ισοτιμίας ΙΙ, που αποτελεί αίθουσα αναμονής για την ευρωζώνη λειτουργώντας ως διετής δοκιμαστική περίοδος της νομισματικής σταθερότητας της χώρας πριν την τελική ένταξη στην ευρωζώνη. 
◊◊◊◊◊
- Έκθεση Παγκόσμιας Τράπεζας 2009 για Διακυβέρνηση 
Σε πρόσφατη Έκθεση της Παγκόσμιας Τράπεζας που συντάχθηκε με την επεξεργασία στοιχείων που παρείχαν 33 οργανισμοί (αναπτυξιακές τράπεζες, “δεξαμενές σκέψης”, εταιρείες μελετών)  και θεωρείται η πλέον ολοκληρωμένη του είδους της καλύπτοντας την περίοδο 1996–2008, καταγράφονται σοβαρά προβλήματα στη Βουλγαρία στο τομέα της διακυβέρνησης.  Η  σχετική έκθεση αξιολογεί τους ακόλουθους έξι δείκτες διακυβέρνησης σε 212 χώρες και περιοχές: 1) Πολιτική σταθερότητα και απουσία βίας, 2) κυβερνητική αποτελεσματικότητα, 3) έλεγχο της διαφθοράς, 4) κράτος δικαίου, 5) ποιότητα των θεσμικών ρυθμίσεων, και 6) συμμετοχή και λογοδοσία.
 Όσον αφορά στο δείκτη πολιτικής σταθερότητας και απουσίας βίας η Βουλγαρία, η Ρουμανία και η Ελλάδα συγκαταλέγονται μεταξύ των πλέον ασταθών κρατών της Ανατολικής Ευρώπης. Από τα κράτη της περιοχής, τις καλύτερες επιδόσεις εμφανίζουν η Κροατία και η Σλοβενία, ενώ τις χειρότερες το Κοσσυφοπέδιο και η Τουρκία. Ως προς το δείκτη κυβερνητικής αποτελεσματικότητας η έκθεση καταδεικνύει ότι η βουλγαρική κυβέρνηση βελτιώθηκε ελάχιστα από το 1998. Η καλύτερη επίδοση επιτεύχθηκε το 2003, ενώ από τότε σημειώθηκε ελαφρά πτώση. Στο δείκτη ελέγχου της διαφθοράς τα αποτελέσματα της Βουλγαρίας προσεγγίζουν αυτά της Βοσνίας-Ερζεγοβίνης και του Κοσσυφοπεδίου.  Ο εν λόγω δείκτης έχει σημειώσει μικρή πρόοδο από το 1998 με καλύτερη επίδοση πάλι το 2003, ενώ βρίσκεται στα ίδια επίπεδα με το Μαυροβούνιο, την Αλβανία και το Κοσσυφοπέδιο. Σύμφωνα με την έκθεση, τα λιγότερο διεφθαρμένα κράτη της Ανατολικής Ευρώπης είναι η Σλοβενία και η Εσθονία ενώ τα πιο διεφθαρμένα η Ρωσία, η Λευκορωσία και η Ουκρανία. 

Στο δείκτη κράτους δικαίου, η Βουλγαρία έχει να επιδείξει ελάχιστη πρόοδο και ακολουθεί στη σχετική κατάταξη το Μαυροβούνιο. Τη μεγαλύτερη πρόοδο η Βουλγαρία έχει επιτύχει στο δείκτη ποιότητας ρυθμίσεων, ενώ ακολουθεί σε θετικές επιδόσεις ο δείκτης συμμετοχής και λογοδοσίας που αναφέρεται στα ανθρώπινα δικαιώματα και στις πολιτικές ελευθερίες.  Σε γενικές γραμμές, πάντως, τα αποτελέσματα της Έκθεσης της Παγκόσμιας Τράπεζας τοποθετούν τη Βουλγαρία σε μεγάλη απόσταση από τα κράτη της Δυτικής Ευρώπης, ενώ την εμφανίζουν να έπεται και των κρατών της Κεντρικής Ευρώπης.
◊◊◊◊◊
ΙΙ. ΕΞΕΛΙΞΗ ΒΑΣΙΚΩΝ ΟΙΚΟΝΟΜΙΚΩΝ ΜΕΓΕΘΩΝ ΒΟΥΛΓΑΡΙΑΣ
- Μείωση όγκου εξωτερικού εμπορίου & ελλείμματος εμπορικού ισοζυγίου το πρώτο εξάμηνο 2009 

Σύμφωνα με τα προσωρινά στοιχεία του βουλγαρικού Εθνικού Στατιστικού Ινστιτούτου για το πρώτο εξάμηνο του 2009, η παγκόσμια οικονομική κρίση είχε ως συνέπεια τη μείωση του όγκου εξωτερικού εμπορίου και τον περιορισμό του ελλείμματος του εμπορικού ισοζυγίου της χώρας.  Συγκεκριμένα, το έλλειμμα εμπορικού ισοζυγίου ανήλθε σε 5,5 δις λέβα (περίπου 2,75 δις ευρώ), δηλαδή κατά 4,1 δις λέβα - περίπου 42% - μικρότερο σε σύγκριση με  έλλειμμα εμπορικού ισοζυγίου το πρώτο εξάμηνο του 2008.

Ο δε όγκος εξωτερικού εμπορίου της Βουλγαρίας το πρώτο εξάμηνο του τρέχοντος έτους, παρουσίασε μείωση 33,4%  (περίπου 13,3 δισ. ευρώ)  σε  σύγκριση με το αντίστοιχο διάστημα του προηγούμενου έτους. Το πρώτο εξάμηνο του 2009 οι βουλγαρικές εξαγωγές ανήλθαν σε 10,6 δις λέβα (περίπου 5,3 δισ. ευρώ), παρουσιάζοντας μείωση 30,3%. Αξίζει να σημειωθεί ότι η κρίση μετέβαλε τη σύνθεση των εξαγωγών της Βουλγαρίας μειώνοντας το μερίδιο των πρώτων υλών και αυξάνοντας τις εξαγωγές βουλγαρικών καταναλωτικών αγαθών. Οι  εισαγωγές ανήλθαν σε 16 δις λέβα (περίπου 8 δισ. ευρώ), σημειώνοντας πτώση 35,3% σε σχέση με το αντίστοιχο διάστημα του προηγούμενου έτους.
Το ίδιο διάστημα κύριοι εμπορικοί εταίροι της Βουλγαρίας ήταν τα κράτη - μέλη της Ευρωπαϊκής Ένωσης απορροφώντας το 64% των βουλγαρικών εξαγωγών, ενώ αντίστοιχα ευρωπαϊκά προϊόντα  αποτέλεσαν το 60% των εισαγωγών στη Βουλγαρία. Το 53% των συναλλαγών εξωτερικού εμπορίου με τρίτες χώρες πραγματοποιήθηκε  με τη Ρωσία, την Τουρκία, την Ουκρανία και την Κίνα.
◊◊◊◊◊
- Περιορισμός ελλείμματος ισοζυγίου τρεχουσών συναλλαγών 
Σύμφωνα με στοιχεία της βουλγαρικής Εθνικής Τράπεζας, το έλλειμμα του ισοζυγίου τρεχουσών συναλλαγών τον Ιούνιο του 2009  μειώθηκε σε 122 εκατ. ευρώ, λόγω της παγκόσμιας οικονομικής κρίσης.  Αντίστοιχα, τον Ιούνιο του 2008 το έλλειμμα του ισοζυγίου τρεχουσών συναλλαγών ισοδυναμούσε με 898 εκατ. ευρώ.  Το πρώτο εξάμηνο του 2009 το έλλειμμα του ισοζυγίου τρεχουσών συναλλαγών της Βουλγαρίας ανήλθε συνολικά σε 2,13 δις ευρώ (6,3% του ΑΕΠ), ενώ το αντίστοιχο εξάμηνο του 2008 αντιστοιχούσε σε 4,465 δις ευρώ (13,1% του ΑΕΠ). Η μείωση του ελλείμματος του ισοζυγίου τρεχουσών συναλλαγών αποδίδεται κυρίως στη δραστική μείωση – κατά 1,886 δις ευρώ - του ελλείμματος εμπορικού ισοζυγίου σε σύγκριση με το πρώτο εξάμηνο του 2008. 
◊◊◊◊◊
-  Πτώση ΑΞΕ 50% το πρώτο εξάμηνο 2009 

Οι άμεσες ξένες επενδύσεις (ΑΞΕ)  που προσέλκυσε η Βουλγαρία το πρώτο εξάμηνο του 2009 μειώθηκαν κατά 50% περίπου σε σύγκριση με την ίδια περίοδο του 2008.  Σύμφωνα με στοιχεία της βουλγαρικής Εθνικής Τράπεζας, οι ΑΞΕ στη Βουλγαρία τον Ιανουάριο-Ιούνιο 2009 ανήλθαν μόλις σε 1,563 δις ευρώ (4,6% του ΑΕΠ), ενώ το πρώτο εξάμηνο του 2008 αντιστοιχούσαν σε 3,272 δις (9,6% του ΑΕΠ). Σύμφωνα με τον κ. K. Kolev, αναπληρωτή πρόεδρο του βουλγαρικού Συνδέσμου Βιομηχανίας, αρκετές επενδύσεις πραγματοποιήθηκαν το 2009 στον τομέα των ανανεώσιμων πηγών ενέργειας, ωστόσο, αυτού του είδους οι επενδύσεις δεν είναι εξίσου επιθυμητές με επενδύσεις - που τελικά δεν πραγματοποιήθηκαν - στη βουλγαρική βιομηχανία
Τη ίδια περίοδο το ισοζύγιο πληρωμών της Βουλγαρίας εμφανίστηκε αρνητικό κατά 888 εκατ.  ευρώ, ενώ το πρώτο εξάμηνο του 2008 ήταν θετικό κατά 1,271 δις ευρώ. Κατά το πρώτο εξάμηνο του 2009, μόνο το μήνα Ιούνιο το ισοζύγιο πληρωμών εμφανίστηκε θετικό κατά 146 εκατ. ευρώ, γεγονός που κυρίως αποδίδεται σε δανεισμό από την Παγκόσμια Τράπεζα. 
◊◊◊◊◊
 - Μείωση ΑΕΠ 4,8% το δεύτερο τρίμηνο 2009 
Σύμφωνα με στοιχεία του βουλγαρικού στατιστικού ινστιτούτου, το ΑΕΠ στη Βουλγαρία – που σήμερα εκτιμάται σε 15.825 εκατ λέβα - μειώθηκε κατά 4,8% το δεύτερο τρίμηνο του 2009 σε σύγκριση με το αντίστοιχο τρίμηνο του 2008. 
Η ακαθάριστη προστιθέμενη αξία που δημιουργήθηκε το δεύτερο τρίμηνο του 2009 από τους επιμέρους τομείς της βουλγαρικής οικονομίας ήταν μειωμένη κατά 3,4% και διαμορφώθηκε στα 13.105 εκατ. λέβα. Η μείωση του ΑΕΠ αποδίδεται κυρίως στη μείωση της προστιθέμενης αξίας στον τομέα της βιομηχανίας - σχεδόν 10% σε σύγκριση με την ίδια περίοδο του 2008. Στον αγροτικό τομέα σημειώθηκε επίσης πτώση 6,6%. Μόνο η προστιθέμενη αξία στον τομέα των υπηρεσιών σημείωσε μικρή αύξηση 0,3%. Η ακαθάριστη προστιθέμενη αξία που δημιουργήθηκε στο δεύτερο τρίμηνο του 2009 προήλθε περίπου κατά 6% από τη γεωργία,  κατά 29% από τη βιομηχανία, ενώ μεγαλύτερη ήταν η συνεισφορά του τομέα των υπηρεσιών με μερίδιο 65%. 
◊◊◊◊◊
-  Πτωτική πορεία πληθωρισμού 
Ο  πληθωρισμός στη Βουλγαρία μειώθηκε σε 3,7% τον Ιούνιο 2009 - ενώ το Μάιο 2009 ήταν 3,9% - κυρίως λόγω της πτώσης των τιμών των τροφίμων.  Πρόκειται για το δωδέκατο στη σειρά μήνα που ο πληθωρισμός καταγράφει πτώση σε ετήσια βάση. Η βουλγαρική κυβέρνηση είχε ορίσει ως στόχο  για το τέλος του 2009 πληθωρισμό 4%, αλλά σύμφωνα με μεταγενέστερες εκτιμήσεις της βουλγαρικής κεντρικής τράπεζας αναμένεται να διαμορφωθεί στο 2,5% στα τέλη του 2009. Το δε Διεθνές Νομισματικό Ταμείο εκτιμά ότι ο πληθωρισμός θα υποχωρήσει στο 1,5%.  Ο υψηλός πληθωρισμός αποτελούσε ένα από τα βασικά εμπόδια για την υιοθέτηση του ευρώ  από τη Βουλγαρία. 
◊◊◊◊◊
- Απώλεια 100.000 θέσεων εργασίας - Ανεργία 7,62% τον Ιούλιο 2009
Σύμφωνα με ανακοίνωση της βουλγαρικής Συνομοσπονδίας Ανεξάρτητων Συνδικαλιστικών Ενώσεων, οι Βούλγαροι εργαζόμενοι που έχασαν τη θέση εργασίας τους από την αρχή της κρίσης ανήλθαν σε 100.000. Ο αριθμός των εργαζομένων που διέκοψαν την καταβολή ασφαλιστικών εισφορών είναι ακόμα μεγαλύτερος. Εντός των προσεχών μηνών αναμένεται άφιξη μεγάλου αριθμού άνεργων Βούλγαρων από την Ισπανία όπου καταγράφεται το μεγαλύτερο ποσοστό ανεργίας στην Ε.Ε. 17,92%, το υψηλότερο για τη χώρα τα τελευταία 11 χρόνια. 

Όπως αναφέρεται σε σχετική Έκθεση της Industry Watch το μεγαλύτερο πλήγμα σημειώθηκε στον κλάδο της μεταποίησης - περίπου 56.000 θέσεις από το ξεκίνημα της παγκόσμιας οικονομικής κρίσης. Οι κατασκευές και ο τουρισμός ήταν τομείς που δέχτηκαν ισχυρά πλήγματα. Σχεδόν το 100% της απώλειας των θέσεων εργασίας αφορούσε στον ιδιωτικό τομέα και στην Έκθεση της Industry Watch προτείνεται ότι ο κρατικός τομέας πρέπει να ακολουθήσει με ανάλογες μειώσεις θέσεων εργασίας. 
 
Σύμφωνα με το βουλγαρικό Εθνικό Οργανισμό Απασχόλησης, τον Ιούλιο 2009 η ανεργία ανήλθε σε 7,62 % με 12.075 περισσότερους άνεργους  από τον Ιούνιο. Τον Ιούνιο 2009 ο δείκτης ανεργίας ήταν 7,29% κατά 0,21% αυξημένος σε σχέση με το Μάιο με 8.039 περισσότερους ανέργους. Το χαμηλότερο ποσοστό ανεργίας 1,70% καταγράφηκε στη Σόφια, ενώ τα υψηλότερα ποσοστά ανεργίας, 13,55% και 13,45% αντίστοιχα, στις περιοχές του Σμόλιαν (στη νοτιοδυτική Βουλγαρίας) και του Ταργκόβιστε (στη βορειοανατολική Βουλγαρία). 
◊◊◊◊◊
-  Αύξηση μεταναστευτικών εμβασμάτων προς τη Βουλγαρία το 2008 
Σύμφωνα με πρόσφατα στοιχεία της Παγκόσμιας Τράπεζας (Ιούλιος 2009), Βούλγαροι οικονομικοί μετανάστες απέστειλαν το 2008 εμβάσματα ύψους 2,63 δις δολ. ΗΠΑ - ποσό που αντιστοιχεί στο 5,4% του ΑΕΠ της Βουλγαρίας.  Το 2007 τα εμβάσματα προς τη Βουλγαρία ήταν 2,13 δις δολ. ΗΠΑ, σημειώθηκε, επομένως, στο 2008 αύξηση 23,5%.  Σύμφωνα με την ίδια Έκθεση πρώτες αποδέκτριες χώρες είναι η Ινδία, η Κίνα και το Μεξικό. Εκτιμάται, ωστόσο, ότι το 2009 θα υπάρξει μείωση των μεταναστευτικών εμβασμάτων σε παγκόσμιο επίπεδο. 
ΙΙΙ. ΔΙΕΘΝΕΙΣ ΧΡΗΜΑΤΟΔΟΤΗΣΕΙΣ
- Χρηματοδοτήσεις της Ευρωπαϊκής Τράπεζας Επενδύσεων 
Η Ευρωπαϊκή Τράπεζα Επενδύσεων (ЕIB) πρόκειται να χρηματοδοτήσει έργα στη Βουλγαρία που έχουν σημειώσει καθυστέρηση, σύμφωνα με τον βούλγαρο Πρωθυπουργό κ. Μπόικο Μπορίσοφ. Όπως ανέφερε, η  Ευρωπαϊκή Τράπεζα Επενδύσεων θα χρηματοδοτήσει τομείς στους οποίους έχουν επιβληθεί κυρώσεις, όπως η οικολογία, η γεωργία και οι μεταφορές, ενώ περίπου 150 εκατ. ευρώ θα επενδυθούν για την κατασκευή αποθηκών στερεών αποβλήτων. Ο κ. Μ. Μπορίσοφ σημείωσε ότι πρόσθετα κονδύλια είναι αναγκαία για την κατασκευή σταθμών καθαρισμού υδάτων σε πόλεις με πληθυσμό άνω των 10.000 κατοίκων. Η Ευρωπαϊκή Τράπεζα Επενδύσεων θα χρηματοδοτεί έως και το 80% των έργων, ενώ το υπόλοιπο 20% θα χορηγείται από τον προϋπολογισμό ή υπό τη μορφή πιστώσεων.

◊◊◊◊◊

- Κοινοτικό Πρόγραμμα ISPA – Τελευταίες εξελίξεις
Η Επιτροπή παρακολούθησης και ελέγχου των έργων στο πλαίσιο του προγράμματος ISPA σε σύνοδό της στη Βάρνα τον Ιούλιο, ανακοίνωσε ότι υπάρχει μεγάλη πιθανότητα να χάσει η Βουλγαρία 220 εκατ. ευρώ, λόγω μη τηρήσεως χρονοδιαγραμμάτων που προβλέπονται για τα ανωτέρω έργα. Τα εν λόγω κεφάλαια προορίζονται για τα σημαντικότερα έργα υποδομής, όπως τη γέφυρα Vidin-Kalafat (70 εκατ. ευρώ) και την ανακαίνιση της σιδηροδρομικής οδού Plovdiv-Svilengrad (150 εκατ. ευρώ). Η Επιτροπή κατέγραψε καθυστερήσεις και σε άλλα σχέδια στο πλαίσιο του Επιχειρησιακού Προγράμματος  Μεταφορών.

Σύμφωνα με τη νεοδιορισθείσα υφυπουργό Περιφερειακής Ανάπτυξης κα Lilyana Nikolova, η βουλγαρική κυβέρνηση θα υποβάλει αίτημα παράτασης μέχρι το τέλος του 2011 για την απορρόφηση χρηματοδοτήσεων ISPA των οποίων η προθεσμία έληγε στο τέλος του 2010. Σύμφωνα με στοιχεία του Υπουργείου Περιφερειακής Ανάπτυξης ήδη έχει απορροφηθεί το 38% της χρηματοδότησης, δηλαδή 478 εκατ. λέβα επί συνόλου 1,6 δις λέβα.

◊◊◊◊◊

ΙV. ΚΛΑΔΙΚΑ ΝΕΑ
ΕΝΕΡΓΕΙΑ
-  Υπογραφή Μνημονίων μεταξύ Ελλάδας - Βουλγαρίας για συνεργασία στον τομέα φυσικού αερίου, Σόφια 14 Ιουλίου 2009
Μνημόνιο Κατανόησης μεταξύ της ΔΕΣΦΑ (Διαχειριστή Εθνικού Συστήματος Φυσικού Αερίου) και της κρατικής βουλγαρικής εταιρίας Bulgarian Energy Holding (BEH) υπογράφηκε στις 14 Ιουλίου 2009 στη Σόφια για τη μεταφορά φυσικού αερίου από την Ελλάδα στη Βουλγαρία μέσω του Σταθμού Υγροποιημένου Φυσικού Αερίου της Ρεβυθούσας και του εθνικού συστήματος φυσικού αερίου. Στο σχετικό Μνημόνιο προβλέπεται ετήσια παροχή στη Βουλγαρία ποσότητας φυσικού αερίου έως 1 δις κυβ. μέτρων. 

Μνημόνιο κατανόησης υπέγραψαν επίσης οι εταιρείες ΔΕΠΑ, EDISON (που συμμετέχουν και στην IGI POSEIDON) και BULGARIAN ENERGY HOLDING για την κατασκευή και εμπορική εκμετάλλευση αγωγού φυσικού αερίου με την επωνυμία IGB που θα συνδέσει τα συστήματα αερίου Ελλάδας - Βουλγαρίας. Ο διπλής ροής και μήκους 160 χιλιομέτρων αγωγός IGB θα συνδέει την Κομοτηνή με τη Στάρα Ζαγκόρα μέσω Ντιμίτροφγκραντ και θα είναι ετήσιας δυναμικότητας 3-5 δις κυβ. μέτρων με δυνατότητα επέκτασης σε περίπτωση πρόσθετων πηγών προμήθειας αερίου διαθέσιμων στο μέλλον.

Η έναρξη των εργασιών προγραμματίζεται για το μέσο του 2010, με έναρξη λειτουργίας το τέλος του 2012 ή στις αρχές του 2013. Ο προϋπολογισμός του έργου ανέρχεται σε 120 εκατ. ευρώ και εντάχθηκε στο Σχέδιο Ανάκαμψης της Ευρωπαϊκής Οικονομίας της Ε.Ε. με προβλεπόμενη χρηματοδότηση 45 εκατ. ευρώ.
◊◊◊◊◊ 
-  Μείωση κατανάλωσης και πλεόνασμα ηλεκτρικής ενέργειας 
Η κατανάλωση ηλεκτρικής ενέργειας στη Βουλγαρία βρίσκεται την παρούσα στιγμή στο ναδίρ της, ενώ μέχρι πρόσφατα αυξανόταν ετησίως κατά 25-30%. Η πτώση που οφείλεται στην οικονομική κρίση κυμαίνεται μεταξύ 30-40%.  Τα παραπάνω ανακοίνωσε ο κ. Χρίστο Κοβάσκι, Πρόεδρος του βουλγαρικού Bιομηχανικού Eπιμελητηρίου (Bulgarian Industrial Chamber), σε συνέδριο στη Σόφια τέλη Ιουνίου 2009 με θέμα «Η ενέργεια σε συνθήκες οικονομικής κρίσης»
Στο πλαίσιο αυτό, σύμφωνα με τον κ. Ιβάν Αιόλοφ, Εκτελεστικό Διευθυντή της Electricity System Operator (ESO-EAD) - θυγατρικής της Εθνικής Εταιρείας Ηλεκτρισμού Βουλγαρίας (NEK) με αρμοδιότητα τη διαχείριση του πλεονάσματος ενέργειας και την ισορροπία του συστήματος - στην παρούσα συγκυρία υπάρχει πλεόνασμα της ηλεκτρικής ενέργειας σε ολόκληρη την Ευρώπη, ενώ η Γερμανία έχει ορίσει χαμηλές τιμές πώλησης ηλεκτρικής ενέργειας για την επόμενη πενταετία, γεγονός που οδηγεί σε κρίση στον τομέα της ενέργειας. 
Κατά τον κ. Ι. Αιόλοφ, η Βουλγαρία που εξάγει μεταξύ 700 και 780 MWh ηλεκτρικής ενέργειας είναι σε θέση να διπλασιάσει τις εξαγωγές της, ωστόσο δεν υπάρχει σχετική ζήτηση. Μάλιστα, προσέθεσε, η Βουλγαρία υπολειτουργεί τον πυρηνικό σταθμό του Κοζλοντούι γιατί η αυξημένη παραγωγή ενέργειας από αυτόν θα απειλούσε τη λειτουργία των μονάδων παραγωγής ενέργειας με καύση άνθρακα που σήμερα παράγουν το 60% της ενέργειας στη χώρα.  Τυχόν υποκατάσταση δε, της λειτουργίας των εν λόγω μονάδων θα είχε ως αποτέλεσμα την απώλεια 50.000 - 60.000 θέσεων εργασίας, καθώς και ένα ισχυρό πλήγμα στους βουλγαρικούς κρατικούς σιδηρόδρομους των οποίων ο κυριότερος όγκος φορτίου (cargo) προέρχεται από ανθρακωρυχεία.

Σύμφωνα με την κα Κονσταντίνκα Τοντόροβα, Διευθύντρια Ενεργειακής Επάρκειας και Περιβαλλοντικής Διαφύλαξης  του Υπουργείου Οικονομίας & Ενέργειας θα πρέπει να συνταχθεί σχέδιο για τις παραγόμενες ποσότητες ενέργειας από τις διάφορες μορφές ανανεώσιμων πηγών ενέργειας  (ΑΠΕ), προκειμένου να διασφαλιστεί ότι δεν θα λειτουργεί υπερβολικά μεγάλος αριθμός μονάδων ΑΠΕ, επιβλαβής για την ισορροπία του συστήματος . Εκτιμάται ότι η Βουλγαρία μέχρι το 2020 θα επιτύχει το στόχο της κατανάλωσης ενέργειας από ΑΠΕ σε ποσοστό 16%, διαθέτοντας εγκαταστάσεις ΑΠΕ δυναμικότητας  2.000 ΜWh, κυρίως ανεμογεννήτριες.  Προς το παρόν σημαντικότερη μορφή ΑΠΕ στη χώρα είναι η υδροηλεκτρική ενέργεια που, ωστόσο, χαρακτηρίζεται από ισχυρή εξάρτηση από τις καιρικές συνθήκες. Τα έτη 2005 - 2007 που οι βροχοπτώσεις ήταν έντονες η παραγωγή υδροηλεκτρικής ενέργειας προσέγγισε το 12% της συνολικής παραγόμενης ενέργειας στη Βουλγαρία, ενώ το 2008 μόλις το 8%.  

◊◊◊◊◊ 
- Διαδικασία Ευρωπαϊκής Επιτροπής επί παραβάσει κατά Βουλγαρίας  για  μη συμμόρφωση με κοινοτική νομοθεσία περί ενέργειας
 H Ευρωπαϊκή Επιτροπή αποφάσισε να κινήσει διαδικασία επί παραβάσει κατά της Βουλγαρίας για μη συμμόρφωση της τελευταίας με την κοινοτική νομοθεσία που διέπει την αγορά φυσικού αερίου και ηλεκτρικής ενέργειας στην Ευρωπαϊκή Ένωση. Παράλληλα, η Ε. Επιτροπή κίνησε διαδικασίες επί παραβάσει και κατά των υπόλοιπων κρατών μελών της Ε.Ε. με εξαίρεση την Κύπρο και τη Μάλτα. Σύμφωνα με την Ε. Επιτροπή, παρά την εποικοδομητική συνεργασία με τις αρμόδιες για την εφαρμογή της κοινοτικής νομοθεσίας εθνικές ρυθμιστικές αρχές, πολλές από τις τελευταίες δεν απέστειλαν ενημέρωση σχετικά με τη θέση σε ισχύ διατάξεων που θεσπίζουν κυρώσεις και πρόστιμα, ενώ γενικά δεν επετεύχθη ο στόχος της περαιτέρω απελευθέρωσης της αγοράς φυσικού αερίου και ηλεκτρικής ενέργειας. 

Η διαδικασία κατά της Βουλγαρίας αφορά στην παράλειψη συμμόρφωσης με διατάξεις της κοινοτικής νομοθεσίας που εγγυώνται το θεμιτό ανταγωνισμό προς το συμφέρον των καταναλωτών. Σύμφωνα με την Ευρωπαϊκή Επιτροπή, στη Βουλγαρία υφίστανται τα εξής προβλήματα: Πρώτον, οι διαχειριστικοί φορείς των δικτύων ηλεκτρικής ενέργειας και φυσικού αερίου δεν δημοσιεύουν, όπως απαιτείται, το σύνολο των πληροφοριών σχετικά με τις υφιστάμενες δυνατότητες. Δεύτερον, απαιτείται βελτίωση στη διαχείριση του πλεονάσματος ηλεκτρικής ενέργειας. Τρίτον, δεν προσφέρονται όλες οι διαθέσιμες ποσότητες αερίου στην αγορά. 

Σύμφωνα με τον εκτελεστικό διευθυντή της αρμόδιας βουλγαρικής διαχειριστικής αρχής Electricity System Operator (ESO-ΕΑD) κ. Ι. Αιόλοφ, το βουλγαρικό κράτος δεν παραβίασε καμία από τις αρχές της κοινοτικής νομοθεσίας περί ενέργειας, η δε ESO-ΕΑD διαχειρίζεται τη λειτουργία του συστήματος ηλεκτρικής ενέργειας στη Βουλγαρία και τη συνεργασία με συστήματα τρίτων κρατών κατά τρόπο που διασφαλίζει την απρόσκοπτη ηλεκτροδότηση και τη γενικότερη ισορροπία του συστήματος, ενώ δημοσιεύει στην ιστοσελίδα της λεπτομερείς πληροφορίες σχετικά με όλους τους διαγωνισμούς.
◊◊◊◊◊ 
- Γεννήτριες αιολικής ενέργειας στην βορειοανατολική Βουλγαρία 
Σύμφωνα με τον απελθόντα τον Ιούλιο 2009 Υπουργό Οικονομίας και Ενέργειας της προηγούμενης κυβέρνησης κ. Ντ. Ντιμιτρόφ,  ο αριθμός των γεννητριών αιολικής ενέργειας στην βορειοανατολική Βουλγαρία αναμένεται να ανέλθει σε 600 το 2015, με δυναμικότητα 1.500 MW, γεγονός που οφείλεται κυρίως στο τεράστιο ενδιαφέρον από ξένους επενδυτές. Η Βουλγαρία έχει σήμερα 72 γεννήτριες αιολικής ενέργειας με ετήσια παραγωγική ικανότητα 113 MW. Η κρατική εταιρία παραγωγής ηλεκτρικής ενέργειας επιδιώκει κυβερνητική έγκριση για τη μείωση των επενδύσεων σε έργα ανανεώσιμων πηγών ενέργειας, δήλωσε ο Διευθύνων Σύμβουλος κ. Μάρντικ Παπάζια, επισημαίνοντας ότι η κατασκευή των τοπικών πάρκων αιολικής ενέργειας δεν θα πρέπει να υπερβαίνει το 20% του συνόλου των δυνατοτήτων παραγωγής ηλεκτρικής ενέργειας και θα πρέπει να περιορίζεται σε 1500 MW, προκειμένου να προστατευθεί το ενεργειακό σύστημα από κατάρρευση.
◊◊◊◊◊

ΚΑΤΑΣΚΕΥΕΣ
- Συνεχής πτώση τιμών στην αγορά ακινήτων στη Βουλγαρία

Σύμφωνα με πρόσφατα στοιχεία του βουλγαρικού Εθνικού Ινστιτούτου Στατιστικής, οι τιμές των κατοικιών στη Βουλγαρία εμφανίζουν πτώση σχεδόν 10% το δεύτερο τρίμηνο του 2009 σε σύγκριση με το πρώτο τρίμηνο του 2009.  Σε σύγκριση δε, με το αντίστοιχο τρίμηνο του 2008 οι τιμές εμφανίζονται μειωμένες σχεδόν κατά 22%. 


  
Οι μεγαλύτερες μειώσεις τιμών σημειώθηκαν στις πόλεις Ρούσε (14,4%), Βράτσα (14,3%), Φιλιππούπολη (14,1%), Μπουργκάς (12,3%), Πλέβεν (12,2%) και στην πρωτεύουσα Σόφια (12%). Η μέση τιμή της αγοράς κατοικιών διαμορφώθηκε στα 1.078 λέβα ανά τετραγωνικό μέτρο. Οι ακριβότερες τιμές καταγράφονται στη Βάρνα – κατά μέσο όρο - 1.827 λέβα ανά τετραγωνικό μέτρο, ενώ ακολουθεί η Σόφια με  1.745 λέβα ανά τετραγωνικό μέτρο και το Μπουργκάς με 1.472 λέβα ανά τετραγωνικό μέτρο. Οι χαμηλότερες τιμές ήταν στην πόλη Κιουστεντίλ - 541 λέβα ανά τετραγωνικό μέτρο. 

 
Συνολικά το πρώτο εξάμηνο 2009 οι τιμές κατοικιών στη Βουλγαρία κατά μέσο όρο μειώθηκαν κατά 23% σε σύγκριση με την αντίστοιχη περίοδο του 2008. Αναμένεται η πτώση των τιμών να συνεχιστεί τουλάχιστον μέχρι το τέλος του έτους.  Υπερτιμημένες ιδιοκτησίες σε μεγάλες πόλεις είναι πλέον φθηνότερες τουλάχιστον κατά 30%. Αξίζει να αναφερθεί ότι το τελευταίο δίμηνο στη Σόφια και Βάρνα η ζήτηση αυξήθηκε λόγω της ευκολότερης χορήγησης δανείων, καθώς και λόγω της πεποίθησης αγοραστών ότι η συγκυρία και οι τιμές είναι ευνοϊκότερες.

Σύμφωνα με σχετική έρευνα, στην πώληση ακινήτων προβαίνει ένα  32% ωθούμενο από οικονομικά προβλήματα και  ένα 17% λόγω προβλημάτων που σχετίζονται με την εξυπηρέτηση στεγαστικών δανείων. Κατά μέσο όρο, το κόστος για ένα τετραγωνικό μέτρο κυμαίνεται μεταξύ 350 και 400 ευρώ, ενώ η τιμή πώλησης για νέες κατασκευές στα 700-800 ευρώ. Κατασκευαστικές εταιρείες, που έχουν ήδη συνάψει συμφωνίες σε 1.000 ευρώ/τ.μ. μπορούν να μη μειώσουν τις τιμές και να περιμένουν το τέλος της οικονομικής κρίσης.  Οι αγορές νεόδμητων ακίνητων αντιπροσώπευαν μόνο το 20% του συνόλου των αγορών κατά το τελευταίο εξάμηνο και συνεχίζουν να μειώνονται.

◊◊◊◊◊ 
-  Μείωση νεόδμητων κατοικιών στη Βουλγαρία κατά 25% μέχρι το τέλος του 2009 
Σύμφωνα με έρευνα της εταιρίας συμβουλευτικής και επενδύσεων Arco Real Estate μέχρι το τέλος του 2009 στη Βουλγαρία ο αριθμός των νεόδμητων κατοικιών θα μειωθεί κατά 25%.  Συγκεκριμένα, εφόσον ο ρυθμός οικοδόμησης παραμείνει σταθερός, μέχρι το τέλος του έτους ο αριθμός των νεόδμητων κατοικιών θα μειωθεί κατά 38% στη Σόφια, 32% στη Βάρνα, 31% στο Plovdiv και 14% στο Μπουργκάς. Παράλληλα παρατηρείται μείωση στο ρυθμό έκδοσης οικοδομικών αδειών. Μοναδική εξαίρεση αποτελεί η Σόφια καθώς στο πρώτο τρίμηνο του 2009 εκδόθηκαν 1340 άδειες, ενώ την ίδια περίοδο του 2009 είχαν εκδοθεί 1161 άδειες. 

Σύμφωνα με την Arco Real Estate, πολλές εταιρείες που ήδη διαθέτουν οικοδομικές άδειες καθυστερούν την οικοδόμηση από φόβο αδυναμίας διάθεσης των νέων κατοικιών, ωστόσο αυτή η στάση ενδέχεται να   οδηγήσει σε έλλειψη ετοιμοπαράδοτων κατοικιών το 2010. Τέλος, σύμφωνα με την έρευνα της Arco Real Estate δεν παρατηρείται μεγάλη μείωση της ζήτησης νεόδμητων κατοικιών, ενώ η παροχή δάνειων εκ μέρους των τραπεζών έχει καταστεί ευκολότερη. Για τους λόγους αυτούς, κυρίως, οι τιμές  των νεόδμητων κατοικιών εξακολουθούν να παραμένουν σε υψηλά επίπεδα. 
◊◊◊◊◊
ΧΡΗΜΑΤΟΙΚΟΝΟΜΙΚΑ
- Μειωμένος κύκλος εργασιών Χρηματιστηρίου  Σόφιας το πρώτο εξάμηνο 2009
Ο κύκλος εργασιών του Χρηματιστηρίου της Σόφιας το πρώτο εξάμηνο του 2009 ανήλθε σε 926 εκατ. λέβα (1,95583 λέβα: 1 ευρώ) σημειώνοντας μείωση 44% σε σύγκριση με τον κύκλο εργασιών του αντίστοιχο εξάμηνο του 2008. Η οικονομική αυτή αποτίμηση του πρώτου εξάμηνου του 2009 είναι συγκρίσιμη με το αντίστοιχο εξάμηνο του 2004. Κύριο χαρακτηριστικό - που αποδίδεται στην  παγκόσμια οικονομική κρίση - του Χρηματιστηρίου της Σόφιας στο πρώτο εξάμηνο του 2009 ήταν η εξαιρετικά χαμηλή οικονομική ρευστότητα λόγω της μειωμένης δραστηριότητας θεσμικών επενδυτών, εγχώριων και ξένων.

◊◊◊◊◊ 
- Τροποποιήσεις στη βουλγαρική νομοθεσία περί πιστωτικού μητρώου 
Η βουλγαρική Εθνική Τράπεζα υιοθέτησε τροποποιήσεις στη νομοθεσία περί πιστωτικού μητρώου, βάσει των οποίων από 1η  Οκτωβρίου 2009 θα πρέπει να καταγράφονται στο πιστωτικό μητρώο και δάνεια που χορηγούνται από μη τραπεζικές επιχειρήσεις χορήγησης καταναλωτικών δανείων και χρηματοδοτικής μίσθωσης κατοικιών. Στόχος των εν λόγω τροποποιήσεων είναι η διεύρυνση  της βάσης δεδομένων που είναι διαθέσιμη στις τράπεζες σχετικά με την οικονομική κατάσταση των εν δυνάμει πελατών τους. Μέχρι σήμερα, μόνο οι τράπεζες, οι θυγατρικές τους εταιρείες και τα υποκαταστήματα ξένων τραπεζών υποχρεούνταν στην  παροχή των ανωτέρω πληροφοριών. 

◊◊◊◊◊ 
-  Μείωση  βασικού επιτοκίου  Εθνικής Τράπεζας Βουλγαρίας

Η  Εθνική Τράπεζα Βουλγαρίας προχώρησε τον Ιούλιο 2009 σε περαιτέρω μείωση του βασικού επιτοκίου - 0,11% σε σύγκριση με τον Ιούνιο 2009 - που πλέον αντιστοιχεί σε 2,24%. Πρόκειται για το χαμηλότερο επιτόκιο από τον Ιανουάριο 2006 που ήταν 2,21%. Τον Ιανουάριο 2009 το βασικό επιτόκιο ήταν 5,17%, ενώ μειώθηκε σε 3,49% το Φεβρουάριο. Το Μάρτιο 2009  ήταν ακόμη χαμηλότερο, ενώ τον Απρίλιο  2009 αυξήθηκε σε 3,53% για να μειωθεί πάλι το Μάιο 2009 στο 2,27%.

◊◊◊◊◊
ΤΟΥΡΙΣΜΟΣ

-  Μείωση αριθμού αφίξεων από το εξωτερικό στη Βουλγαρία
Ο αριθμός των αφίξεων από το εξωτερικό στη Βουλγαρία τον Ιούνιο του 2009 ανήλθε σε 957.271 σημειώνοντας πτώση 12.7% σε σύγκριση με τον αντίστοιχο μήνα του 2008. Από τα κράτη μέλη της Ε.Ε. οι μεγαλύτερες μειώσεις  σε αριθμό επισκεπτών αφορούσαν στη Σλοβακία (38,7%), στην Ουγγαρία (30,3%), στη Ρουμανία (29,2%), στη Δανία (27%), στη Φινλανδία (25,5%) και στη Σουηδία (23,5%). Σημαντική αύξηση σημείωσαν οι αφίξεις επισκεπτών από την Κύπρο (22,2%), τη Σλοβενία (21,2%), τη Γαλλία (20,6%), το Βέλγιο (18,8%), την Αυστρία (13,4%) και την Πολωνία (13,1%).

Από χώρες εκτός Ε.Ε. οι  μεγαλύτερες μειώσεις  σε αριθμό επισκεπτών προήλθαν από την Ιαπωνία (39,7%), τη Νορβηγία (37,6%) και τη Σερβία (34,9%). Αύξηση του αριθμού των επισκεπτών σημειώθηκε από την Ουκρανία και τη Ρωσία (8,6% και 2,9% αντίστοιχα). Στο μέλλον λόγω της κατάργησης των τυχερών παιγνίων στη Ρωσία, αναμένεται περαιτέρω αύξηση των επισκέψεων Ρώσων τουριστών προς τη Βουλγαρία και ιδίως προς τα καζίνο των βόρειων βουλγαρικών ακτών της Μαύρης Θαλάσσας. 

Από το σύνολο των αφίξεων στη Βουλγαρία τον Ιούνιο του 2009 το 55,2% αφορούσε σε ταξίδια αναψυχής και διακοπές, το 24,4% σε διελεύσεις transit, το 12,5% σε επαγγελματικά ταξίδια και το 7,9% σε λοιπούς σκοπούς. 

◊◊◊◊◊
-  Μείωση τουριστικών επισκέψεων Βούλγαρων στο εξωτερικό 
Τον Ιούνιο 2009 ο αριθμός των επισκέψεων στο εξωτερικό που πραγματοποίησαν Βούλγαροι πολίτες ανήλθε σε 485.892 σημειώνοντας μείωση 10,8% σε σύγκριση με τον Ιούνιο του 2008. Η μείωση της κίνησης αφορά στους περισσότερους από τους βασικούς τουριστικούς προορισμούς. Τα ταξίδια στην Κύπρο μειώθηκαν κατά 40,9%, στην Γαλλία κατά 39,3% και στην Ισπανία κατά 26,8%. Η Ελλάδα και η Τουρκία ήταν οι μόνοι προορισμοί που παρουσίασαν αύξηση. Συγκεκριμένα για την Τουρκία η αύξηση ήταν 6,2% και για την Ελλάδα 5,7%. Παράλληλα, οι τουριστικές επισκέψεις από την Ελλάδα στην Βουλγαρία αυξήθηκαν κατά 8,9%.

◊◊◊◊◊
-  Συνεργασία Δήμων Αθηνών και Σόφιας στον τομέα του τουρισμού 
Ο Δήμος Σόφιας θα πραγματοποιήσει σε συνεργασία με το Δήμο Αθηνών κοινό project στον τομέα του τουρισμού  με τίτλο "Υποστήριξη της διαπεριφερειακής συνεργασίας  και της ανταλλαγής βέλτιστων πρακτικών μεταξύ Σόφιας και Αθήνας στον τομέα του τουρισμού». To εν λόγω project, ύψους 276.000 λέβα (1,95583 λέβα: 1 ευρώ), αποσκοπεί στην ανάπτυξη της τουριστικής στρατηγικής του Δήμου Σόφιας με έμφαση στον πολιτιστικό τουρισμό και θα υλοποιηθεί εντός 18 μηνών στο πλαίσιο του Επιχειρησιακού Προγράμματος Περιφερειακής Ανάπτυξης. 

◊◊◊◊◊
ΒΙΟΜΗΧΑΝΙΑ-ΒΙΟΤΕΧΝΙΑ
-   Έρευνα αγοράς SFB Capital Market JSC για βιομηχανία επεξεργασίας ξύλου 

Σύμφωνα με πρόσφατη έρευνα αγοράς που πραγματοποίησε η SFB Capital Market JSC για τη βιομηχανία επεξεργασίας ξύλου, το πρώτο τρίμηνο του 2009 οι πωλήσεις εταιρειών του κλάδου μειώθηκαν κατά 44,6%. Σε σύγκριση με το πρώτο τρίμηνο του 2008 οι  εισαγωγές συρρικνώθηκαν σχεδόν δύο φορές, ενώ οι εξαγωγές μειώθηκαν κατά 21,3%. Το κύριο μέρος της παραγόμενης ξυλείας, καθώς και των τεχνουργημάτων από ξύλο πωλούνται στην εγχώρια αγορά. Οι πωλήσεις εταιρειών του κλάδου - σε σύγκριση με το πρώτο τρίμηνο του 2008 - εμφανίζονται μειωμένες για το σύνολο των παραγόμενων προϊόντων.

◊◊◊◊◊
 - Σημαντική μείωση σε παραγωγή και εξαγωγές βουλγαρικών κλωστοϋφαντουργικών προϊόντων  
Σύμφωνα με την κα Βαλέρια Τζέκοβα, Πρόεδρο του βουλγαρικού Συνδέσμου παραγωγών και εξαγωγέων κλωστοϋφαντουργίας και ένδυσης (BAATPE), οι βουλγαρικές εξαγωγές κλωστοϋφαντουργικών προϊόντων και ενδυμάτων αναμένεται να μειωθούν κατά 15%- 20% από το φθινόπωρο του 2009  έως τις αρχές του 2010. Η ίδια εκτιμά ότι οι επιχειρήσεις θα πρέπει να προχωρήσουν σε απολύσεις εργαζομένων, ενώ η κατάσταση  για το σύνολο της βιομηχανίας είναι μάλλον κρίσιμη. Η πλειοψηφία των βουλγαρικών κλωστοϋφαντουργιών λειτουργούν με παραγγελίες από το εξωτερικό.

◊◊◊◊◊
ΚΛΑΔΟΣ ΟΙΝΟΥ 

-  Ύφεση στον κλάδο οίνου 
Σύμφωνα με πρόσφατη μελέτη της SFB Capital Market JSC, στο πρώτο τρίμηνο του 2009 η παραγωγή οίνου συνέχισε την πτωτική πορεία που είχε ξεκινήσει από το προηγούμενο έτος. Συγκεκριμένα, η παραγωγή κόκκινων κρασιών μειώθηκε κατά 30% και των λευκών κατά 20% σε σύγκριση με την αντίστοιχη περίοδο του 2008. Παράλληλα, στο πρώτο τρίμηνο 2009 μειώθηκαν οι εισαγωγές κρασιού στη Βουλγαρία κατά 30,2% και οι εξαγωγές κατά 32,6%, ενώ ο συνολικός όγκος εξωτερικού εμπορίου μειώθηκε κατά ένα τρίτο σε σχέση με το πρώτο τρίμηνο του 2008. Τέλος, σημειώθηκε ελαφρά αύξηση στις εγχώριες πωλήσεις λευκού κρασιού σε αντίθεση με τις πωλήσεις κόκκινου και αφρώδους οίνου που σημείωσαν πτώση. 

◊◊◊◊◊
V. ΕΠΙΧΕΙΡΗΜΑΤΙΚΕΣ ΕΙΔΗΣΕΙΣ

-   Επιδείνωση δείκτη επιχειρηματικού κλίματος 

Σύμφωνα με στοιχεία του βουλγαρικού Ινστιτούτου Στατιστικής, τον Ιούλιο 2009 ο σύνθετος δείκτης επιχειρηματικού κλίματος σημείωσε πτώση 1,2% σε σύγκριση με τον Ιούνιο 2009 και διαμορφώθηκε στο 10,2%. Το χαμηλότερο σημείο του δείκτη επιχειρηματικού κλίματος στη Βουλγαρία κατά τη διάρκεια της οικονομικής κρίσης ήταν 9,7% και καταγράφηκε το Φεβρουάριο 2009. 

Η πτώση τον Ιούλιο αποδίδεται κυρίως στην κακή πορεία του δείκτη επιχειρηματικού κλίματος στη βιομηχανία ο οποίος σημείωσε μείωση 4,3% σε σύγκριση με τον προηγούμενο μήνα – πρόκειται για μεγαλύτερη πτώση που έχει καταγραφεί από το 1999. Μόνο οι δείκτες επιχειρηματικού κλίματος στους κλάδους των κατασκευών και των υπηρεσιών σημείωσαν ελαφρά αύξηση σε σύγκριση με τον Ιούνιο 2009. 
◊◊◊◊◊
- Βιομηχανικές Ζώνες –Παρουσίαση αρμόδιας κρατικής εταιρείας
Το Υπουργείο Οικονομίας και Ενέργειας Βουλγαρίας σύστησε στις αρχές 2009 κρατική εταιρεία με αρμοδιότητα την προετοιμασία, σύσταση, διαχείριση και προώθηση βιομηχανικών ζωνών. Επίσημη παρουσίαση της «Εθνικής Εταιρείας Βιομηχανικών  Ζωνών» πραγματοποιήθηκε από τον Υπουργό Οικονομίας και Ενέργειας της απελθούσας κυβέρνησης κ. Π. Ντιμιτρόφ στις 17.06.2009 παρουσία εκπρόσωπων επιχειρήσεων και οικονομικών-εμπορικών τμημάτων ξένων Πρεσβειών. 

Σύμφωνα με τον  κ. Π. Ντιμιτρόφ, την τελευταία πενταετία περίπου 25 δις ευρώ ξένων επενδύσεων κατευθύνθηκαν στη Βουλγαρία. Στο μέλλον για την προσέλκυση ΑΞΕ - κατά το πρότυπο χωρών όπως η Μ. Βρετανία και η Γερμανία – η Βουλγαρία θα πρέπει να λάβει αποφασιστικότερα μέτρα, όπως την άμεση στήριξη επενδύσεων μέσω κρατικών χρηματοδοτήσεων.  Η Εταιρεία Βιομηχανικών Ζωνών έλαβε 100 εκατ. λέβα (1 ευρώ = 1,95583 λέβα) από τον κρατικό προϋπολογισμό, ενώ επίσης θα χρηματοδοτηθεί από το πρόγραμμα PHARE με 18 εκατ. ευρώ και το Επιχειρησιακό Πρόγραμμα "Περιφερειακή Ανάπτυξη" της Ε.Ε. με 200 εκατ. ευρώ. Οι επτά βιομηχανικές ζώνες που αναπτύσσει η Εθνική Εταιρεία Βιομηχανικών Ζωνών είναι:

· Η βιομηχανική ζώνη στο Ρούσε, κοντά στη γέφυρα του Δούναβη που αποτελεί τη μοναδική συνοριακή διέλευση προς τη Ρουμανία, καταλαμβάνει έκταση 370.235 τετρ. μέτρα. 

· Η ζώνη στο Βίντιν καταλαμβάνει έκταση 308. 627 τετρ. μέτρα. Ήδη εντός αυτής δραστηριοποιούνται 16 επιχειρήσεις, ενώ αναμένεται η κατασκευή της νέας γέφυρας του Δούναβη να ολοκληρωθεί μέχρι το τέλος του 2010. 
· Η ζώνη στο Σβίλενγραντ καταλαμβάνει έκταση 150.000 τετρ. μέτρα και λόγω της άμεση γειτνίασης με Ελλάδα και Τουρκία έμφαση θα δοθεί στην ελαφρά βιομηχανία και στα logistics. 
· Στην τέταρτη βιομηχανική ζώνη στη πόλη του Πλόβντιφ (Φιλιππούπολη) που καταλαμβάνει έκταση 155.000 τετρ. μέτρα (εγκαταστάσεις Autoelectronica) έμφαση θα δοθεί σε δραστηριότητες υψηλής τεχνολογίας. 
· Η ζώνη στο Πλέβεν βρίσκεται στο βόρειο τμήμα της πόλης και καταλαμβάνει περίπου 2.000.000 τετρ. μέτρα. 
· Η πόλη του Κάρλοβο στο κέντρο της Βουλγαρίας πρόκειται επίσης να φιλοξενήσει μια νέα βιομηχανική ζώνη έκτασης 580.000 τετρ. μέτρα. 
· Τέλος, η έβδομη βιομηχανική ζώνη που αναπτύσσεται κοντά στο λιμάνι της Βάρνας καταλαμβάνει με έκταση 535.000 τετρ. μέτρα και όπως, αναφέρθηκε, ήδη έχει προσελκύσει το ενδιαφέρον κινέζων επενδυτών. 


Κάθε βιομηχανική ζώνη αποτελεί μια ξεχωριστή εταιρεία με κρατική συμμετοχή τουλάχιστον 51%. Δεν υφίστανται περιορισμοί ως προς τη μορφή ιδιοκτησίας των επενδυτών που μπορούν είτε να αγοράσουν ή να ενοικιάσουν τμήματα ζωνών. 

◊◊◊◊◊
 -  ALPHA Αστικά Ακίνητα: Αγορά οικοπέδου στη Σόφια & ανέγερση κτιρίου για στέγαση γραφείων Alpha Bank Βουλγαρίας

Η εταιρεία ελληνικών συμφερόντων «ALPHA Αστικά Ακίνητα» κατέβαλε 8,5 εκατ. ευρώ για την αγορά οικόπεδου 2.864 στρεμμάτων στη λεωφόρο Τσαριγκράντσκο Σοσέ (πλησίον ξενοδοχείου Πλίσκα) στη Σόφια.  Η εταιρεία που είναι θυγατρική του ομίλου «Alpha Group» - στον οποίο ανήκει και η Alpha Bank - δραστηριοποιείται στη Βουλγαρία από το 1995.  Το οικόπεδο προορίζεται για την ανέγερση δεκαόροφου κτιρίου συνολικού εμβαδού 16.267 τετρ. μέτρων που θα στεγάσει τα κεντρικά γραφεία διοίκησης της Alpha Bank Βουλγαρίας. ¨Ήδη υπεγράφη σύμβαση με την εταιρία GLAVBOLGARSTROY A.D. για την κατασκευή κτιρίου το οποίο μετά την ολοκλήρωσή του θα μισθωθεί στην Alpha Bank. Η συνολική επένδυση αναμένεται να ανέλθει σε περίπου 33 εκατ. ευρώ.

◊◊◊◊◊
-  Σχέδιο ιδιωτικοποίησης Bulgartabac 

Σύμφωνα με τον Υπουργό Οικονομίας και Ενέργειας κ. Τράιτσο Τράικοφ, το νέο υπουργικό συμβούλιο σκοπεύει να επιταχύνει τη διαδικασία για την ιδιωτικοποίηση του κρατικού μονοπωλίου καπνού Bulgartabac Holding AD.  Πρόσθεσε ακόμη, ότι η ιδιωτικοποίηση -  που δεν πέτυχαν να ολοκληρώσουν οι προγενέστερες κυβερνήσεις την κατάλληλη στιγμή - θα μπορούσε να πραγματοποιηθεί μέχρι το τέλος του έτους, μέσω δημόσιας προσφοράς, υπό την προϋπόθεση ότι ο νέος ιδιοκτήτης θα εξαγοράσει την υπάρχουσα παραγωγή καπνού. Σήμερα το ένα τρίτο των προϊόντων καπνού στην Βουλγαρία εκτιμάται πωλούνται στη μαύρη αγορά χωρίς ετικέτες με τους ειδικούς φόρους κατανάλωσης. Η δε παράνομη πώληση τσιγάρων αυξήθηκε εκθετικά λόγω της οικονομικής κρίσης
 ◊◊◊◊◊
- Πρόστιμο βουλγαρικής Επιτροπής Προστασίας Ανταγωνισμού στην παραγωγό του Ouzaki Zorbas
Η Επιτροπή Προστασίας Ανταγωνισμού της Βουλγαρίας επέβαλε πρόστιμο 898.680 λέβα (σχεδόν 449.000 ευρώ) στην παραγωγό αλκοολούχων ποτών SIS Industries Ltd, λόγω άρνησης της τελευταίας να διακόψει την προβολή τηλεοπτικής διαφήμισης του αλκοολούχου ποτού Ouzaki Zorbas. Στις 2 Ιουλίου 2009, η Επιτροπή Προστασίας Ανταγωνισμού απεφάνθη ότι η διαφήμιση είναι παραπλανητική, διότι δημιουργεί ψευδώς στον καταναλωτή την εντύπωση ότι πρόκειται για το ελληνικό προϊόν Π.Ο.Π. (προστατευόμενης ονομασίας προέλευσης) ούζο που είναι ιδιαίτερα δημοφιλές στη Βουλγαρία. 

◊◊◊◊◊
- Διεθνής Έκθεση Δώρων στη Σόφια  10-12 Σεπτεμβρίου 2009

Στις 10-12 Σεπτεμβρίου 2009 θα πραγματοποιηθεί στη Σόφια, στο National Palace of Culture (NDK), η Διεθνής Έκθεση Δώρων «6th International Gifts Exhibition REGALO». Η 5η Έκθεση REGALO προσήλκυσε επισκέπτες υψηλού επαγγελματικού επιπέδου από διάφορους κλάδους και υπηρεσίες.
Προϊόντα που προβάλλονται στη σχετική έκθεση: Δώρα (πολυτελή και επιχειρηματικά δώρα, είδη προώθησης, αναμνηστικά, είδη γραφείου, παιχνίδια, συσκευασίες δώρων),  μόδα &  κοσμήματα, είδη διακόσμησης και υφάσματα, κ.ο.κ. Για περισσότερες πληροφορίες οι ενδιαφερόμενοι μπορούν να απευθύνονται στη διοργανώτρια εταιρία: 
VIA EXPO Ltd., 

Επικοινωνία: κα Maya Kristeva
 Plovdiv 4003, Bulgaria
3, Anton Chehov Sq 
Tel./fax: +359 32 960011, 960 012, 945459,  Е-mail: office@viaexpo.com
www.viaexpo.com 
    
◊◊◊◊◊
- Διεθνής Έκθεση Συσκευασίας «Balkan Packaging»  στη Σόφια
11-14 Νοεμβρίου 2009

Στις 11-14 Νοεμβρίου  2009 θα πραγματοποιηθεί στη Σόφια στο Inter Expo Center (147, Tzarigradsko Shose Blvd.) η Διεθνής Έκθεση Συσκευασίας «Balkan Packaging». Προϊόντα που προβάλλονται στη σχετική έκθεση: Μηχανές και εξοπλισμός για την παραγωγή υλικών συσκευασίας διαφόρων προϊόντων (φαρμακευτικά, καλλυντικά, βιομηχανικά και καταναλωτικά προϊόντα κ.ο.κ.), υλικά συσκευασίας, εξοπλισμός για έλεγχο & μέτρηση, μηχανές και εξοπλισμός για ανακύκλωση, logistics, κ.ο.κ. Για περισσότερες πληροφορίες οι ενδιαφερόμενοι μπορούν να απευθύνονται στη διοργανώτρια εταιρία: 
VIA EXPO Ltd. 
Επικοινωνία: κα Anelia Karanova /κα Maya Kristeva
Plovdiv 4003, Bulgaria
3, Anton Chehov Sq 
Tel./fax: +359 32 960011, 960 012, 945459,  Е-mail: office@viaexpo.com
www.viaexpo.com 

◊◊◊◊◊

